text: Faktabutikker åbnet i Tyskland
  07 februar 2013 kl. 17.12
  Coop har åbnet butikker lige syd for den dansk-tyske grænse i Harrislee og Aventoft.
  Der skrives grænsehistorie i disse dage. For første gang forsøger en dansk supermarkedskæde nu at have butikker i Tyskland.
  De to Faktabutikker vil have et typisk grænsesortiment og de varer, der normalt findes i de danske Faktabutikker.
  Det er ikke meningen, at de nye butikker skal konkurrere mod de danske Faktabutikker, men de skal konkurrere mod grænsebutikkerne og tage deres del af grænsehandlen.
  
  Køber flere dagligvarer i Tyskland
  Fakta går ind i konkurrencen, fordi danskerne i højere og højere grad køber dagligvarer i Tyskland og ikke kun de varer der er belagt med højere danske afgifter.
  
  Godt besøgt
  Allerede her på andendagen var de tyske Faktabutikker godt besøgt af både tyskere og danskere på grænsehandel.
  